**Birtokháborítás, birtokvédelem**

Akit birtokától megfosztanak, vagy birtoklásában zavarnak **1 éven belül kérheti** a jegyzőtől az eredeti **birtokállapot helyreállítását** vagy a **zavarás megszüntetését**. Egy év eltelte után már csak a bíróság rendelkezik hatáskörrel.

A birtokvédelmi eljárás kérelemre indul. Az ügyfél a kérelmet benyújthatja írásban (cím: Csongrádi Polgármesteri Hivatal, 6640 Csongrád, Kossuth tér 7.) vagy személyes megjelenésekor jegyzőkönyv felvételével.

A jegyző illetékessége a **Csongrád város területén** megvalósuló birtoksértő magatartásokra terjed ki.

A **kérelemnek** **tartalmaznia kell** a kérelmező nevét, lakcímét (székhelyét), aláírását, annak a félnek a nevét, lakcímét (székhelyét), akivel szemben a birtokvédelmet kéri (ellenérdekű fél), az eljárás megindításának alapjául szolgáló tényállás ismertetését, a cselekmény leírását, a birtokvitával érintett dolog megjelölését, a birtoksértő magatartás elkövetésének helyét (azaz a jegyző illetékességét megalapozó adatokat), a birtoksértés időpontjára történő utalást, a jegyző döntésére irányuló kifejezett kérelmet.

A **kérelemhez csatolni kell** a kérelemben foglalt tények igazolására szolgáló bizonyítékokat (fénykép, okirat, vázrajz). Amennyiben a kérelemben foglaltak tárgyalás (felek együttes meghallgatása) szemle (ingatlan helyszín megszemlélése) vagy tanúk meghallgatása útján bizonyíthatóak, - úgy a fent írtakra tekintettel - már a kérelemben indokolt indítványozni, hogy a jegyző tartson tárgyalást, szemlét. Tanúként az hallgatható meg, aki a birtokvédelmi eljárással összefüggésben tanúvallomást kíván tenni, és akitől bizonyítékként értékelhető vallomás várható. A tanú eljárás során történő meghallgatását annak a félnek kell biztosítani, aki a birtoksértéssel kapcsolatosan tanúvallomással kívánja állítását bizonyítani.

A kérelmet és mellékleteit **eggyel** **több példányban kell benyújtani, mint amennyi féllel szemben a birtokvédelmet kérik.**

A fél helyett vagy mellett törvényes képviselője vagy meghatalmazottja is eljárhat. Ebben az esetben a kérelmezőnek a kérelem benyújtásával egyidejűleg csatolnia kell a **meghatalmazást.**

A jegyző a kérelmet és a csatolt bizonyítékokat az eljárás megindulásától számított három napon belül nyilatkozattétel céljából megküldi az ellenérdekű félnek, aki erre szóban vagy írásban nyilatkozatot tehet.

A birtokvédelmi eljárás időtartama tizenöt nap, kivéve ha az eljárás során tolmács kirendelése válik szükségessé. Az eljárási határidő a hiánytalan kérelem jegyzőhöz történő megérkezését követő napon kezdődik és abba nem számít bele a kérelem és mellékleteinek ellenérdekű félhez történő megküldésekor a postára adás napjától a kézbesítésig vagy az irat visszaérkezéséig terjedő időtartam, továbbá a fenti irat kézbesítésétől az ellenérdekű fél nyilatkozatának megtételéig, vagy írásbeli nyilatkozatának megérkezéséig terjedő, de legfeljebb nyolc napos időtartam.

A tényállás tisztázásához szükséges bizonyítékoknak az eljárási határidő lejártát megelőző ötödik napig be kell érkezniük, ezt követően a bizonyítási eljárás befejeződik, és a rendelkezésre álló adatok alapján határozat meghozatalára kerül sor.

A birtokvita eldöntéséhez szükséges tényállás megállapítása során a hatóság a felek által előterjesztett, valamint a bizonyítási eljárás során megismert bizonyítékokat szabadon mérlegeli. **A birtokvita eldöntéséhez szükséges** **tényeket annak a félnek kell bizonyítania, akinek érdekében áll, hogy azokat a hatóság valónak fogadja el.**

A bizonyítási eljárás során lehetőség van arra, hogy a felek írásban vagy szóban **nyilatkozatot** tegyenek. A bizonyítási eljárás során lehetőség van továbbá a felekkel együtt megjelenő személy **tanúként** történő meghallgatására, **helyszíni szemle** tartására.

A birtokvédelmi eljárás eredményeképpen, amennyiben a bizonyítás sikeres, a birtoksértés elkövetésének megállapítására, az eredeti állapot helyreállítására kötelezésre, valamint a jövőbeni birtoksértés elkövetésétől történő eltiltásra, ellenkező esetben a kérelem elutasítására kerül sor.

A **kérelmet** az alábbi esetekben is határozattal **el kell utasítani:**

- ha a kérelemben foglaltak a megismert bizonyítékok alapján nem megalapozottak,

- hatáskör vagy illetékesség hiányában,

- ha valamely fél halála vagy a jogi személy jogutód nélküli megszűnése következtében az eljárás okafogyottá vált,

- ha a birtokvédelmet kérő a kérelem valamely tartalmi elemére vonatkozóan nem nyilatkozott,

- ha a kérelmet nem az arra jogosult terjesztette elő,

- ha a birtokvédelmet kérő ugyanazon birtoksértő magatartásra vonatkozóan változatlan tényállás és jogi szabályozás mellett kéri az eredeti birtokállapot helyreállítását vagy a zavarás megszüntetését, amely tekintetében jegyző a kérelmet érdemben már elbírálta, kivéve, ha az ügyre vonatkozóan új tény vagy új bizonyíték merül fel.

Az eljárás illetékmentes.

Az eljárás során irányadó jogszabályok:

- a jegyző hatáskörébe tartozó birtokvédelmi eljárásról szóló 17/2015. (II. 16.) Korm. rendelet

- a Polgári Törvénykönyvről szóló 2013. évi V. törvény